<classify> CHUO Kikuu Huria cha Tanzania OUT kimekuwa na mafanikio ya kipekee ndani na nje ya Afrika Mashariki, kutokana na kukubalika na kuzidi kufungua matawi katika nchi saba Afrika.Mbali na Kenya ambayo pia ilikuja Tanzania kujif- unza juu ya uendeshaji wa vyuo vya aina hiyo ikilenga kufungua nchini mwake, nchi nyingine zinazonufaika na masomo kutoka OUT ni Namibia, Uganda, Rwanda, Ghana, Zambia na Ethiopia. Aidha, nchi ya Comoro imeuomba uongozi wa chuo hicho kwenda kufundisha lugha ya Kiswahili. Makamu Mkuu wa OUT, Profesa Elifas Bisanda alisema hayo alipokuwa akizungumza na HabariLeo Afrika Mashariki kuhusu mafanikio ya chuo hicho.Alisema kwenye nchi hizo ambapo OUT imefika wamekuwa wakiwatumia walimu ya huko kisha wao wanakwenda kufanya ithibati. Alisema katika nchi zote hizo wana wanafunzi zaidi ya 300, ambapo Namibia wanafunzi 200, Ghana 60, Kenya 50, Rwanda zaidi ya 20, Zambia 20 na Uganda sita. Alisema jamii inapaswa kukitazama chuo hicho, kwani kina fursa ambazo zitawawezesha kujiendeleza kitaaluma ikiwemo wanafunzi wapya waliomaliza kidato cha sita na wale waliomaliza miaka ya zamani.Mfumo wetu wa elimu ndio wa kisasa zaidi kuliko mifumo yote na dunia yote inaelekea huko, alisema Profesa Bisanda. Alisema chuo hicho pia kimekuwa msaada mkubwa kwa wafanyakazi, kwa kuwa kinatoa muda wa kazi pamoja na wa kujisomea hivyo viongozi mbalimbali wamemaliza chuoni hapo na wengine wamejiunga wanaendelea na masomo yao.Alitaja baadhi ya viongozi waliomaliza chuoni hapo kuwa ni Makamu wa Rais Samia Suluhu Hassan, Waziri wa Ardhi, Nyumba na Maendeleo ya Makazi, William Lukuvi, Waziri wa Tawala za Mikoa na Serikali za Mitaa Tamisemi, Sele- mani Jafo, mke wa Waziri Mkuu mstaafu Tunu Pinda, wakuu wa mikoa, wakuu wa wilaya, wakurugenzi, wabunge pamoja na viongozi wengine wengi.  <topic>: KITAIFA 